দিনভর ‘নাটক’ সত্ত্বেও এস এস কে এম হাসপাতালের সুপার মানস সরকারের ‘শাস্তিমূলক’ বদলির সিদ্ধান্তেই অনড় থাকল স্বাস্থ্যভবন। মানস মুর্শিদাবাদ মেডিক্যাল কলেজের সুপারের দায়িত্ব নিতে রাজি না হওয়ায় তাঁকে ওই কলেজেরই মাইক্রোবায়োলজি বিভাগে অধ্যাপনার কাজে যোগ দিতে নির্দেশ দেওয়া হয়েছে। এজন্য অবশ্য কয়েকঘণ্টার মধ্যেই নিজেদের দেওয়া বদলির নোটিসে বদল ঘটাতে হয়েছে স্বাস্থ্যভবনকে।
স্বাস্থ্যভবন সূত্রের খবর, এস এস কে এমে’র অধিকর্তা মঞ্জু বন্দ্যোপাধ্যায়ের সই ‘জাল’ করার অভিযোগের ভিত্তিতে মানসকে ‘শাস্তিমূলক’ বদলি করা হচ্ছে। প্রথমে মুর্শিদাবাদ মেডিক্যাল কলেজের সুপার পদে মানসকে বদলির নির্দেশ দেওয়া হয়েছিল। কিন্তু মানস সেই নির্দেশ মানতে অস্বীকার করেন। এ নিয়েই শনিবার দিনভর দু’পক্ষের চাপানউতোর চলে। 
সূত্রের খবর, মানস পাল্টা চিঠি দিয়ে স্বাস্থ্যভবনে অভিযোগ করেন যে, অন্য কাউকে বাঁচাতে তাঁকে অন্যায়ভাবে বদলি করা হচ্ছে। তিনি জানান, কলকাতার কোনও মেডিক্যাল কলেজে অধ্যাপনায় ফিরতে চান। মানসের এই ‘বিদ্রোহে’ ক্ষুব্ধ স্বাস্থ্যভবন এরপর তাঁকে মুর্শিদাবাদ মেডিক্যাল কলেজেরই মাইক্রোবায়োলজি বিভাগে অধ্যাপনার কাজে যোগ দিতে নির্দেশ দেয়। সূত্রের খবর, কিছুদিনের মধ্যেই মানসের বিরুদ্ধে কড়া ব্যবস্থা নিতে পারে স্বাস্থ্যভবন। এ প্রসঙ্গে স্বাস্থ্য অধিকর্তা (শিক্ষা) সুশান্ত বন্দ্যোপাধ্যায় বলেন, ‘‘এস এস কে এমে’র অধিকর্তাকে না জানিয়ে তাঁর নামে স্বাক্ষর করে বিজ্ঞপ্তি দিয়েছিলেন সুপার। এটা শাস্তিযোগ্য অপরাধ।’’
তবে মানস-ঘনিষ্ঠদের দাবি, ‘ক্যাচ পেশেন্টে’র (নেতা-মন্ত্রী-ভিআইপি’দের রেফারেন্সে আসা রোগী) জন্য বেড আটকে রাখার ব্যবস্থা বন্ধের ব্যাপারে উদ্যোগী হওয়ায় মানসকে স্বাস্থ্যভবনের কোপে পড়তে হয়েছে। এক স্বাস্থ্যকর্তাও এদিন বলেন, ‘‘মানসবাবু রাজ্যের একমাত্র সরকারি সুপার স্পেশালিটি হাসপাতালে নেতা-মন্ত্রীদের আগাম বেড বুকিং করে রাখার বিষয়টি প্রকাশ করে দিয়েছিলেন। বেড না পেয়ে ফিরে যাওয়া মুমূর্ষু রোগীদের স্বার্থেই তিনি সেই প্রথা বন্ধ করতে চেয়েছিলেন। সে কারণেই স্বাস্থ্যভবনের কোপে পড়ে পদ খুইয়ে জেলায় তাঁর শাস্তি-বদলি হয়েছে।’’ এ প্রসঙ্গে প্রশ্ন করা হলে মানস বলেন, ‘‘সরকারি নির্দেশ মতো আমি সামনের সপ্তাহে মুর্শিদাবাদ মেডিক্যাল কলেজে অধ্যাপনার কাজে যোগ দেব।’’ তারপরই ফোন কেটে দেন।
শুক্রবার এস এস কে এমে’র জুনিয়র চিকিত্সকদের আন্দোলন-ঘেরাওয়ের মুখে পড়েছিলেন হাসপাতালের অধিকর্তা মঞ্জু বন্দ্যোপাধ্যায়-সহ প্রশাসনিক কর্তারা। সেদিন সন্ধ্যায় লিখিত প্রতিশ্রুতি দিয়ে আন্দোলনকারীদের দাবি মানার পর কর্মবিরতি প্রত্যাহার করা হয়েছিল। সেসময় মানসের দেওয়া তিনটি বিজ্ঞপ্তির মধ্যে একটি নিয়ে জোর বিতর্ক তৈরি হয়। অভিযোগ, সংশ্লিষ্ট বিজ্ঞপ্তিটিতে প্রভাবশালীদের জন্য আগাম বেড আটকে রাখার ব্যবস্থার কথা স্বীকার করে, তা বাতিলের প্রতিশ্রুতি দেওয়া হয়। এরপরই মানস স্বাস্থ্যভবনের কোপে পড়েন বলে অভিযোগ মানস-ঘনিষ্ঠদের একাংশের। ওই বিজ্ঞপ্তিটিতে নিজের স্বাক্ষরের পাশাপাশি মানস অধিকর্তার সিলমোহর ব্যবহার করে সেখানে অধিকর্তার অনুমতি ছাড়া নিজেই ‘ফর’ দিয়ে স্বাক্ষর করেন বলে অভিযোগ। মঞ্জু ওই ‘জাল’ স্বাক্ষর নিয়ে মানসকে শুক্রবার কারণ দর্শানোর নোটিস দেন। তারপরই বদলির নির্দেশ পান মানস। এ প্রসঙ্গে সুশান্ত বলেন, ‘‘(মানস) চাপ নিতে পারেন না। কোনও দায়িত্ববোধ নেই। ওঁকে সুপারের দায়িত্ব দেওয়া যায় না। সুপার পদে রেখে দিলে বিপদে পড়ত স্বাস্থ্য দফতর।’’